જે ગુજરાતી વેપારીનું મૃત્યુ થયું એનું નામ બંટી શાહ હતું. આ ઘટના રાત્રે ત્રણ વાગે બની હતી. સુષ્મા સ્વરાજે રવિવારે જ નૈરોબીના ઇન્ડિયન હાઇ કમિશન તરફથી રિપોર્ટ મંગાવી હતી. સુષ્મા સ્વરાજે ટ્વીટ કરી આ અંગે માહિતી આપતા જણાવ્યું હતું કે, મૂળ ભારતીય એવા બંટી શાહ કેન્યાના જ નાગરિક હતા. બંટી શાહના મકાનની સામે જ કેન્યાના સુરક્ષાદળો આતંક વિરોધી અભિયાનમાં વ્યસ્ત હતા. અવાજો સાંભળી બંટીને લાગ્યું કે, આ કોઇ સશસ્ત્ર લૂંટારા હશે અને આથી તેમણે હવામાં ગોળીબાર કર્યો હતો. જેની સામે જવાબ આપતાં સુરક્ષા દળોએ પણ ગોળીબાર કર્યો હતો, જેમાં બંટીનું મૃત્યુ થયું હતું. કેન્યા પોલીસને આ ઘટના બાબતે અફસોસ છે. ભારતીય હાઇ કમિશન દ્વારા બંટીના પરિવારને તમામ સહાયતા મળી રહેશે. આ સાથે જ તેમણે બંટી શાહના પરિવારજનોને સાંત્વના પાઠવી હતી.